ברזרק

סדרת המאנגה

הבסיס הראשון למאנגה הופיע ב-1988 במעין סיפור "אב טיפוס" בן 48 שכתב מיורה ולאחר מכן זכה עליו בפרס. הוצאת "האקוסנשה" הוציאה לאור את הכרך ("טנקובון") הראשון של הסדרה ב-1990. מאז יצאו לאור עוד שלושה כרכים נוספים בעלי מספר לא אחיד של פרקים בכל אחד מהם, עד שהסדרה החלה מתפרסמת באופן קבוע במגזין "יאנג אנימל" ("Young Animal"- "חיה צעירה") של הוצאת האקוסנשה החל משנת 1992. הסדרה ממשיכה להתפרסם באותו מגזין בקצב של פרק אחד מדי חצי-חודש; החל מהכרך החמישי של הסדרה (שהוא הראשון שיצא לאור מאז החלו פרקי הסדרה להתפרסם ב-"יאנג אנימל") כוללים הכרכים השלמים בין 8 ל-11 פרקים.

עיבוד האנימה הראשון

ב-1997 התחילה ההפקה של עיבוד האנימה. הסדרה הונפשה על ידי OLM (אורינטל לייט אנד מג'יק) ושודרה בניפון טלוויז'ן במשבצת אחרי חצות, מ-7 באוקטובר 1997 עד אפריל 1998. שידור האנימה ביפן התחיל בין ההוצאה של הכרכים ה-14 וה-15.
מכיוון שלרשות האולפנים המפיקים עמד תקציב מוגבל יחסית, עלילת המאנגה התבררה כרחבה מכדי שיעבדו אותה למסך בשלמותה. מסיבה זו, העיבוד הטלוויזיוני לקח הרבה חופש בסיפורה של העלילה ושודר תחת השם "קנפו דנקי ברזרק" (剣風伝奇ベルセルク, Kenpû denki beruseruku בתרגום חופשי- "המוזר שבמלחמה") במקום פשוט "ברזרק", שמה של הסדרה המקורית. בנוסף, העיבוד החליט להתמקד בעיקר בסאגת "תור הזהב" (כרכים 4-13 פחות או יותר). הסיפור ששודר נלקח ברובו בשלמותו מאותה סאגה, אם כי גם שם, חלק מהסצנות שנחשבו לבוטות או לאכזריות ביותר שונו או צונזרו. סצנות אחרות, כמו גם חלק מהדמויות מהסיפור המקורי, הושמטו לחלוטין מהעיבוד מכיוון שבמאנגה התבררו כרלוונטיות בעיקר לאחר סאגת תור הזהב.
הסדרה כוללת 25 פרקים (אם כי במקור תוכננו 26, ומפאת מגבלות כלכליות קוצץ ההיקף) בני 24 דקות כל אחד, מכילה חלק מעלילת הכרך הראשון של המאנגה ובעיקר את עלילת הכרכים ה-4 עד ה-13; עקב כך, היא מספרת בעיקר את סאגת "תור הזהב". בהתאם למאנגה, האנימה מתמקדת בעברו של גאטס ומציגה לצופים בעיקר את הרקע והסיבות להפיכתו ל"לוחם השחור" הקודר, כמו גם את שנות פעילותו כשכיר חרב יחד עם "להקת הנצים" ומערכת היחסים בינו ובין גריפית' וקסקה.
באסיה, חברה בשם VAP VIDEO שיווקה 13 קלטות וידאו ו-12 תקליטורי וידאו שכוללים שני פרקים כל אחד (פרק יחיד בקלטת ווידאו האחרונה ושלושה פרקים בתקליטור וידאו האחרון) מ-1998 עד 1999 ביפן.
קופסת הדי וי די של שבעת הדיסקים, כשהיא משתמשת במארזי תקליטור אדיו שוחררה ביפן ב-2001. באותה מדינה, שבעת הדיסקים שוחררו מחדש מאוחר יותר, אך הפעם במארז די-וי-די רגיל ב-2003. בחוץ לארץ, האנימה תורגמה לכתוביות ושוחררה ב-6 מארזי DVD רגילים ומארז קופסאות לאספנים של 7 DVD בקוריאה (Mania Entertainment) ב 2004. המוזיקה לסדרה הולחנה על ידי סוזומו הירסוואה.

עיבוד האנימה השני

בספטמבר 2010, הוכרז בכרך ה-35 של הסדרה כי מתוכנן לצאת לה עיבוד אנימציה חדש. מספר קדימונים פורסמו כבר אז והועלו לאתר יוטיוב. בהמשך נמסר כי החלק הראשון של העיבוד יהיה סרט באורך מלא אשר אמור לצאת בשנת 2011. סרט זה והעיבודים שיבואו לאחריו (שטרם ידוע באילו פורמט ייעשו) יהוו כולם פרויקט שיעבד את הסדרה בשלמותה לאנימציה.

עלילת המאנגה

העלילה עוקבת אחר חייו של אדם בשם גאטס, מילדותו ועד הפיכתו ללוחם נודד הידוע בכינוי "הלוחם השחור". חייו נעים סביב שתי דמויות עיקריות: גריפית', בן-בריתו לאורך תקופה מסוימת ולאחר מכן יריב מושבע שלו; קסקה, אישה שעם הזמן התפתח קשר רומנטי בינה לבינו. שתי הדמויות הללו מלוות אותו לאורך חייו בצורות שונות, ביחד עם רבות נוספות שחלקן מצטרפות אליו לפרק זמן מסוים או רואות בו כאויב.
הסיפור בנוי בצורת תצרף, כאשר כל העת נחשף חלק חדש ומתחבר לתמונה אחת כוללת. האנימה מהווה מעין רקע לסיפור המלא ומסופרת בעיקר בצורת זיכרון אחד ארוך, ואילו המאנגה ממשיכה הלאה. עד כה המאנגה מתחלקת ל-5 סאגות.

סאגת הלוחם השחור

בסאגה זו נערכת לקוראים היכרות ראשונה עם העולם של "ברזרק". הסיפור שהיא כוללת נועד יותר כדי לתת רקע והכרות עם חלק מהדמויות הראשיות מאשר לקדם את העלילה לאחר מכן. הדמות הראשית, גאטס, מוצגת לקוראים; אדם קודר למראה בעל עין אחת, זרוע מכנית וחרב אדירת ממדים, הנודד ברחבי הארץ ומחסל שדים, או כפי שהוא מכנה אותם "שליחים" (Apostles), המאכלסים אותה ללא מטרה או סיבה ברורה. מלבד השליחים, גאטס נלחם כל העת ברוחות מתים הנמשכות אל מעין "חותם" הטבוע בבשר צווארו ומדמם בכל פעם שהוא מתקרב אל ישות דמונית. אל גאטס מצטרף, שלא מרצונו של הלוחם, שדון בשם פאק המנסה לדלות עוד פרטים על עברו. לקראת סוף הסאגה מוצגות דמויותיהם של חמשת בני "יד האלוהים"- שדים רבי עוצמה שאחד מהם, העונה לשם פֶמְטוֹ, קשור אל גאטס בעברו. גאטס ממשיך במסעו לאחד שחיסל "שליח" אשר ברגעיו האחרונים גילה אנושיות, ולוקח ממנו קמע משונה בצורת ביצה עם חלקי פנים אנושיים מעורבבים על פניה, אותו הוא מכנה "בֶּהֶלית". בעוד בתו היתומה של ה"שליח" צורחת בעקבות גאטס שעוד תנקום בו, פאק בא לנזוף בו על האכזריות שלו ומגלה שהלוחם עוטה הבעה של עצב עמוק אשר לא אופיינית לו.

סאגת תור הזהב

עיבוד האנימה מתרכז בסיפור הסאגה הזו, אם כי בצורה מפורטת פחות מאשר במאנגה המקורית.
סאגה זו חוזרת לתחילת חייו של גאטס על מנת לתת רקע והסברים על עברו ועברם של שאר הדמויות המרכזיות, כמו גם על סופן הטראגי של חלק מהן.
גאטס, יתום, אומץ מלידה על ידי שכיר חרב קשה-עורף בשם גאמבינו עד שבעקבות אי הבנה טראגית נאלץ להורגו בגיל 12 ולנוס על נפשו. לאחר כמה שנות נדודים, בגיל 15, גאטס מצטרף לכנופיית שכירי חרב בשם "להקת הנצים" המונהגת על צעיר כריזמטי ושאפתן בשם גריפית', שכילד גדל עני וכעת נחוש להשיג לו ארץ משלו. להקת הנצים בתורה נשכרת ע" ממלכת מידלאנד (Midland- "אמצע הארץ") להילחם בממלכת צ'ודאן השכנה במהלך "מלחמת מאה השנים". בעוד שלכאורה הסיפור עוקב אחר ההתקדמות במלחמה, הוא מתמקד למעשה במספר מערכות יחסים: בין גאטס וגריפית' מתפתחת חברות ונאמנות שהשניים מעולם לא נתקלו בה; גאטס מתיידד עם כמה מחברי הליבה של הנצים; קסקה, סגניתו של גריפית', נוטרת טינה לגאטס על הדרך שבה הצטרף לנצים וגרם לגריפית' להתעניין בו, אך עם הזמן מתפתח באיטיות קשר בין השניים; כמו כן, מוצגים יחסיו של גריפית' מול מלך מידלאנד ובתו שרלוט, ומול אצילי הארמון התככניים. היחסים הללו נסקרים לכל אורך המלחמה וגם לאחר סופה.
גאטס עוזב את הכנופיה לאחר שזו מביאה לסיום המלחמה, בטענה כי הוא רוצה ללכת בעקבות חלום משלו. גריפית' נכשל בניסיונו למנוע זאת, ושוקע בדיכאון כפי שמעולם לא חווה. הוא מפתה את שרלוט, ועקב כך מוכרז כפושע ונאסר בצינוק, בעוד שאר הכנופיה נאלצת לרדת למחתרת ונרדפת על ידי החוק. גאטס שומע על כך לאחר שנה וחובר ללהקת הנצים מחדש במטרה להציל את חברו. באותה עת מתפתח קשר רומנטי של ממש בינו לבין קסקה. הנצים מצליחים, לאחר מאמצים ואבידות רבות, לחלץ את גריפית' מצינוק העינויים, וכעת הוא אילם, נכה ומשותק בכל גופו. הוא כבר לא יכול לשמש כמנהיג.
לאחר מאבקים פנימיים ושיקולים רבים, גריפית' מפעיל את הבהלית שהוא עצמו נושא, וכך מתחיל אירוע הקרוי "ליקוי חמה". ארבעת חברי "יד האלוהים" מופיעים וגריפית' מתבקש להקריב את היקר לו מכול. הוא בוחר בחברי הלהקה ובגאטס, מתוך מחשבה כי הלה הוא היחיד שהצליח להשפיע עליו רגשית ולגרום לו לסטות מחלומו. כך מועלית כל הלהקה כקורבן וגריפית' הופך לבן יד האלוהים החמישי, פמטו. מכיוון שעקב הפיכתו לשד הוא חייב להתגבר על רגשותיו מול האדם החשוב לו מכול, פמטו אונס את קסקה מול עיניו של גאטס המוחזק בידי שדים. באירוע זה מאבד גאטס את אמת זרועו השמאלית ועינו הימנית. כמעט כל חברי הכנופיה נטרפים על ידי השדים הנוכחים באירוע, שחלקם גם מוצגים בסאגת הלוחם השחור וסאגות מאוחרות יותר. השורדים היחידים מהכנופיה הם הילד ריקט, שלא נכח באירוע, בעוד גאטס וקסקה ניצלים על ידי דמות מסתורית הידועה כאביר הגולגולת. פמטו יכול לחסל האביר ואת שני הניצולים לפני בריחתם, אך בראותו את גאטס גוסס הוא מהסס ונותן להם לברוח. דמות מרכזית נוספת המוצגת היא נוספרטו זוד, או "זוד האלמוות", "שליח" רב-עוצמה במיוחד המחפש תמיד להילחם באויבים חזקים יותר עד שיפגוש את "האולטימטיבי"; זוד מופיע לעיתים בפני גאטס וחבריו אם כאויב ואם כנייטרלי כלפיהם, וככל הנראה רואה את אביר הגולגולת כיריב ראוי. לאחר סיום ליקוי החמה קסקה מאבדת את שפיותה, ומולידה יצור אשר במקור היה התינוק שלה ושל גאטס אך הוכתם ברשע עקב האונס שלה על ידי פמטו (הוא נעלם, וגאטס רואה אותו לעיתים במסעותיו ובחלומותיו); גאטס משאיר אותה ואת ריקט בטיפולו של מכר, וחמוש ביד מכנית ובחרב אדירת ממדים יוצא למסע נקמה בחברי יד האלוהים, בשליחיהם ובייחוד בגריפית', וכך רוכש את השם "הלוחם השחור".

סאגת נץ האלף

סאגה זו עוקבת אחר השתנותו של העולם בעקבות שיבתו של גריפית' אליו כבן אדם, וידוע מעתה בתור "הנץ הלבן". הוא פוגש את גאטס וקסקה על האנדרטה שריקט הקים לזכר להקת הנצים הישנה. גריפית' טוען שחזר כדי להמשיך במסעו לרכוש לו ארץ משלו, ומרוצה מכך שהוא אינו חש חרטה וכבר לא מרגיש דבר כלפי גאטס; אולם, גריפית' בוחר לא להרוג את גאטס באותו מפגש ואף מציל את קסקה מתאונה, ולאחר מכן תוהה אם רגשותיו של התינוק שמגופו התפתח הם שמניעים אותו. מכיוון שבית-המכסה של גאטס וקסקה נהרס במהלך קרב של גאטס כנגד זוד באותו מפגש, פאק מעלה פתרון אחר בפני גאטס: לנדוד עם קסקה לאי-שדונים המהווה את מולדתו של פאק ונמצא בים הדרומי, שם יכולים גאטס וקסקה להיות בטוחים משדים; בהמשך נודע להם מפי אביר הגולגולת כי מלך השדונים עשוי לרפא את קסקה מאי השפיות האוחזת בה עקב ליקוי החמה. השלושה יוצאים למסע, כשבהמשך מתעקש להצטרף אליהם איסידרו כדי ללמוד מגאטס להילחם, ופרנז מבקשת ממנו להצטרף כדי שתוכל ללמוד עוד העולם, יחד עם סרפיקו. גאטס, שמעולם לא הרשה לאף אחד ללוות אותו מלבד פאק, מסכים לשלושה להצטרף בתקווה שיוכלו לעזור לו לשמור על קסקה אשר לא בוטחת בו. בהמשך מצטרפת אליהם ילדה-מכשפה בשם שירקה עם חברתה השדונת אברלה, בעקבות משימה שלשמה הם צריכים לשתף פעולה.
במקביל, "הנץ הלבן" מרכיב לו להקת נצים חדשה. הפעם, רבים מחברי הלהקה הם בעיקר "שליחים" רבי עוצמה (כמו זוד), מה שהופך אותה לחזקה ביותר. גריפית' מוביל אותם למלחמה בקושאנים, ונודע שוב כמי שעומד להושיע את מידלאנד, כפי שהתפרסם במהלך מלחמת מאה השנים.
אדוניתה של שירקה, מכשפה עתיקה שאף קרובה לאביר הגולגולת, מציידת את גאטס וחבריו בשלל כלי נשק ואביזרים קסומים להמשך מסעם, כשהבולט מביניהם הוא "שריון הברזרק" שמקבל גאטס. השריון מגדיל את כוחו בעת הקרב אך גם גורם לו לפציעות מאסיביות לאחריו, וגרוע מכך - גורם לצד היצרי והחייתי שבו (שבתודעתו מגולם על ידי זאב חשוך) להתעצם ולהפסיק להבדיל בין אויב לבעל-ברית. המכשפה אף מעניקה קמיעות להרחקת שדים בשביל גאטס וקסקה כדי שיוכלו להגיע לאי השדונים. החבורה מתמודדת עם קשיים רבים בדרכם לנמל, ביניהם חוסר האמון של סרפיקו בגאטס, מתקפות כבדות של שדים מדי לילה, גאטס המאבד אט-אט שליטה על יצרו המפלצתי בעקבות השריון, וניסיונות מצד משפחתה של פארנז להחזיר אותה לביתה. לבסוף מצליחים כולם לעלות על ספינה לים הדרומי, עם מספר בעלי-ברית חדשים: בעל הספינה, רודריק, הוא ארוסה החדש של פארנז שארגן לה אחיה בתמורה להפלגה; אותו אח, מאגניפיקו, מתלווה גם הוא להפלגה; כמו כן, החבורה שבה ופוגשת את האביר אזאן מאבירי שרשראות הברזל הקדושות, שנושל מתפקידו וכעת עוסק בניקוי הסיפון בצד אימונים בחרב לאיסידרו הצעיר. החבורה נוטשת את מידלאנד בעיצומו של קרב בין כוחותיו של גריפית' וצבא הקושאנים, וגאטס אף מספיק לראות בחטף את דמותו של גריפית' המרוחק מעבר לעיר, בטרם ספינתם שטה לכיוון הים הפתוח.
לאחר קרבות עקובים מדם בין להקת הנצים החדשה וצבאו של גנישקה, קיסר הקושאנים והאימתני שב"שליחים", פורץ קרב אחרון סמוך לעיר הבירה. בקרב זה משתפים פעולה כל חברי להקת הנצים, ללא הבדל בין שדים ובני אדם. גריפית' מתייצב בעצמו מול גנישקה בצורתו המפלצתית, ולרגע משתנה אף הוא לצורתו השדית ומכריע אותו, כשלמעשה גואל אותו מהאפלה שבה היה שרוי עד אז. אביר הגולגולות מופיע באותו הרגע ותוקף את גריפית' עם חרב שחישל מבהליתים של "שליחים" שהרג, אך גריפית' משתמש באבחה, שפועלת כחתך בחלל ובזמן, כדי להפוך את גופתו המתה של גנישקה למקור חדש לחיים בעולם חדש מעשה-כפיו. בירת מידלאנד העתיקה מתחדשת לעיר "פלקוניה". במקביל, בכל העולם, פנטזיה מתערבבת במציאות, ומפלצות ושדים מהאגדות מופיעים לצד בני אדם. העולם החדש, שגריפית' התכוון ליצור מזה זמן רב, קורם עור וגידים.

סאגת פנטזיה

בסאגה זו ממשיכים גאטס וחבורתו במסעם הימי אל אי השדונים, כשבדרך הם נאלצים להתמודד עם מפלצות ושדים שחדרו לעולם עקב המהפכה שביצע גריפית'.
לאחר אירועי "נץ האלף", והערבוב בין העולם הפיזי והאסטרלי, גאטס וחבורתו עדיין נמצאים על הספינה בדרכם לאי Skellig. הם נפגשים עם חבורת הפיראטים של Bonebeard (אותו פגשו קודם לכן בנמל) ולאחר קרב חבורתו של גאטס מנצחת אך הספינה שלהם סופגת פגיעות קשות. רודריק מנווט לאי קרוב על מנת לטפל בסירה. איסידרו מגלה מערה ובה מוצא ילדה בשם איסמַה שמזהירה את החבורה לא להיכנס לביתו של "אל הים". בינתיים, גאטס ושאר החבורה מוצאים כפר דייגים. לאחר מכן, מתברר כי תושבי הכפר הפכו למפלצות. החבורה נלחמת בתושבי הכפר ובחבורה של Bonebeard שחזרה. רודריק ואנשיו מתקנים את הספינה ובזמן הזה גאטס הולך להלחם ב"אל הים". לאחר קרב קשה, גאטס מנצח את "אל הים" והחבורה, בעזרת חבורת בתולות-ים וביניהן איסמה, מצליחים להחלץ מן האי ולהמשיך במסעם לאי Skellig.
באותו הזמן, ריקרט ואריקה נודדים לעיר החדשה פלקוניה. הם שוהים באכסניה בבעלות לוקה (מ-"טקס הלידה") ודייבה (קוסם שהיה בעבר תחת גנישקה מלך האימפריה הקושנית) שעובד באורוות האכסניה בזכות יכולתו לדבר עם חיות. ריקרט עושה את דרכו למצודה המרכזית של העיר פלקוניה. במפגשו עם גריפית', ריקרט נשאל אם הוא מעוניין לעזור בהגשמת חלומו של גריפית'. ריקרט סוטר לגריפית' לתדהמת כולם ומסרב. רקשאס (אחד מחיילי להק הנץ החדשה) מעוניין להרוג את ריקרט על מעשיו לגריפית', אך סילאת עוצר אותו. ריקרט חוזר לאחסניה ומודיע ללוקה שאינו יכול להשאר בעיר הזו, ומתכוון לחזור עם סילאת לשבטו. מאוחר יותר, רקשאס חוזר ומתנהל קרב בינו לבין סילאת וריקרט שזה עתה רקמו ברית. לבסוף, סילאת וריקרט בורחים מן העיר. 
אחרי שמונה ימי מסע, גאטס וחבורתו מגיעים לאי Skellig בו נמצאת ממלכת האֱלפִים. בתוך הממלכה, החבורה נפגשת עם דַאנַן, מלכת האלפים. דאנן מסבירה כי ביכולתה לשקם את קאסקה. יחד עם קאסקה, שירקה ופרנז, דאנן הולכת לחדר מלא בפטריות. עם הדרכתה של דאנן, גרסאות אסטרליות של פרנז ושירקה נכנסות למוחה של קאסקה ומתחילות לנתב בו. הן נמצאות באזור שומם וקודר, מלא ברסיסים מעברה של קאסקה ובפריטים המייצגים באופן סימבולי את מחשבותיה וראיית עולמה. לדוגמה, כלב בעל רגל כרותה המייצג את גאסט (שמאז ומתמיד נראה לקאסקה כדמות גסה ואפילו חייתית). השניים ממשיכות לנתב במוחה וככל שהן מתקדמות הן מגיעות לחלקים יותר טראומטיים ומשמעותיים מעברה של קאסקה. השיא מגיע כשהן רואות כדור שחור ובו הדבר הטראומטי ביותר לקאסקה.

רעיונות מרכזיים

פרט למסגרת סיפור מסע הפנטזיה, פיתוח הדמויות וסצנות קרב רבות, הסדרה מציגה מספר רעיונות, מסרים ונושאים שעומדים ביסודה, אחדים נדירים יותר ואחרים פחות. הרעיונות נוגעים לנושאים שונים כגון דת, אלוהים, הבדלי המעמדות בחברה ואפילו פסיכולוגיה של העדר וההמונים.

מעמדות בחברה

אחד הרעיונות הנדירים יותר של הסדרה, הגורס שבמהלך ההיסטוריה חילקו בני האדם את החברה וקבעו לעצמם מעמדות ותארים. לאנשים כגון אצילים ומלכים הוטב כתוצאה מהתארים והמעמדות (בניגוד לבני העם הפשוט שלעיתים סבלו מכך), ועל מנת לתרץ את המצב הקיים ולשמרו טענו כי הללו ניתנו להם כביכול מהישות העליונה. בסופו של הדבר, המסר העולה מהסיפור הוא שאין ליחס חשיבות מופרזת לתארים ולמעמדות שכן המודעות הקולקטיבית השוכנת בתת-מודע של האדם דורשת אחרת: עולם שבו תארים לא קיימים והאדם אינו כבול למעמדו ולמוצאו; משמע- עולם אידיאלי. עקב חוסר-השלמות של בני האדם, לא ניתן להביא את העולם האידיאלי לידי מימוש. אולם בהתאם לרעיון, המקריות וזרם הקארמה נותנים תפקידים בעלי חשיבות בסיפור לאנשים מכל המעמדות ומכל המקומות: חלקם בעלי תארים כגון אנשי דת, אצילים ומלכים, אך רבים מהם גם פשוטי עם, שכירי חרב (כמו גאטס עצמו) ואפילו יצורים קסומים.

אלוהות וזרם הקארמה

הסיבה לקיומו של האל ב"ברזרק", כמו גם תפקידו ופעולותיו, שונים לחלוטין מזו שבמציאות. ב"פרק האבוד" מסופר כי למעשה האדם הוא זה שיצר את אלוהים, כאשר החל לשאול שאלות ולחפש סיבות לכול: סיבות לחיים, למקרי מוות מיותרים, לעצב, לשנאה ועוד; שאלות אלה נבעו מרצונו של האדם לדעת כי קיימת ישות עליונה אשר נותנת סיבה לכול ובייחוד לסבלו. הרצון הזה השפיע על התת-מודע הקולקטיבי של האדם, והשפעתו של זה הייתה חזקה דיו כדי לחדור אל עולם הרעיונות ובכך להפוך את רעיון האלוהים למציאות. מכיוון שהאלוהים נוצר כדי לתת סיבות לכול ולסבל במיוחד, הוא רקם תוכנית שמתפרשת על פני העבר, ההווה והעתיד- זרם הקארמה. בעקבות השפעת הקארמה, במהלך ההיסטוריה נולדות דמויות בעלות תפקידי מפתח שונים בתוכנית, ובכך מקדמות את הגשמת המטרה. הרעיון העולה מכל זה הוא שבמקור לקיום העולם והאדם לא הייתה סיבה, וכך גם לסבל האנושי; אולם עקב חיפושו של האדם אחר סיבות, עשוי זרם הקארמה להוביל לתוצאות הרות משמעות- מהן הרסניות בהרבה ממה שהאדם ציפה. בני יד האלוהים חוזים הקארמה תוביל לעידן של חשכה, רוע וסבל; בנוסף, סלאן ממשילה את הקארמה לנהר, ואת גאטס ואביר הגולגולת לדגים שקופצים מתוכו אך לא מסוגלים לשנות את זרימתו; לעומתם, המכשפה פלורה טוענת שהזרם אינו מתנהג כמעגל אלא יותר כספירלה, ולכן לא ניתן לחזות מה יקרה.

דת וקסם

לכאורה, הסדרה נאמנה למציאות בנוגע ליחסים שבין דת וקסם, אך למעשה גורסת כי הם קרובים בהרבה מנהוג להאמין. לאורך הסדרה מוצגים אנשי הנצרות הדתיים, בייחוד קנאים כגון הכומר מוזגוס, כאנשים קשיי-עורף אשר רואים בכשפים חילול קודש ונחושים להשמיד את העוסקים בהם. שירקה טוענת כי הכנסייה למעשה שמה לעצמה מטרה להכניס את העולם תחת שליטתה על ידי קביעת חוקים אשר יוצרים דרך אחת ויחידה לעסוק בדת. אולם לטענתה, קסם לא מהווה כפירה באלוהות ובדת אלא רק מהווה הבעה שונה שלהם: מטרת הדת היא להביא את בני האדם לקרבה לרוחניות ולאלוהים, ומטרתם של העוסקים בקסם זהה בדיוק אך משתמשת באמצעים שונים. בעת שימושם בקסם מבקשים הקוסמים את עזרתן של רוחות המייצגות יסודות בעולם, והללו מופיעים גם בדת אם כי בשמות שונים. באחד הכפרים שמגיעה אליהם החבורה, מוצג כומר שמתנגד לכל שימוש בקסם ולהימצאותה של שירקה, אך לאחר שחזה בנסים שחוללה כדי להציל את הכפר ושמע את הסבריה, הבין שהקסם הוא אכן מימוש של עקרונות הדת בצורה שונה. הוא אפילו מרשה להקים מקום שיציין את משכנה של רוח הנהר הקרובה, בטענה כי "גם הסובלנות היא מרצונותיו של אלוהים".

הרוע שבאדם

בתור יצירה מז'אנר הפנטזיה האפלה, "ברזרק" מכילה יסודות רבים כגון שדים, מפלצות, כשפים אפלים והצגת הצד הרע שבאדם. אולם היא הולכת מעבר לכך, ופעמים רבות מציגה גם את הסיבה לרוע שבבני האדם. "שליחים" נוצרו בידי בני יד האלוהים בעקבות פנייתם לרשע, וכשדים הם מתעניינים בעיקר בגרימת סבל ומעשה זוועה לבני אדם אחרים. אך הם לא פונים לרוע סתם כך, ופעמים רבות עושים כך בגלל המציאות שאליה נקלעו. במהלך הסדרה מוצגים שוב ושוב מקרים שבהם בני אדם בוחרים לברוח ממצוקתם על ידי הפיכה לשדים וגרימת סבל לאחרים: רוזן שהפך למפלצת לאחר שגילה כי אשתו מעורבת בפולחני אלילים, ילדה בשם רוזין שהפכה לשדונת גדולה בעקבות התעללות מצד אביה וחיבתה לסיפורי-פיות, בחירתו של גריפית' להפוך לפמטו לאחר שנותר אילם ונכה בכל גופו. לאחר שהפכו לשדים, הרוע שבהם אכן מתעלה על רגשות אחרים שבהם, אך רבים מהם שומרים על אנושיותם: הרוזן שומר על אהבתו לבתו ומעדיף למות מאשר להעלות אותה כקורבן, זוד בוחר לחוס על גאטס הגוסס כדי "להביע כבוד למזל הגדול שלו", רוזין זוכרת את רגשות החברות שלה כלפי ידידתה מהעבר, ואפילו פמטו מהסס כשניתנת לו ההזדמנות לחסל את גאטס ועקב כך מתאפשר לו לברוח. למרות שהסדרה מתוארת לרוב מנקודת מבטו של גאטס, דרך החיים בה בחר - מסע נקמה הנתמך על כעס ושנאה - לא מוצגת באור חיובי ודמויות רבות (פאק, שירקה, סרפיקו ודמויות משנה) מתנגדות לאמצעים בהם הוא נוקט כדי להשיג את מטרותיו או לצורה בה הוא רואה את בני האדם. ואכן, לאורך הסדרה גם גאטס הופך אט-אט לאדם סימפתי יותר. מכל זאת גורסת הסדרה כי בני אדם נותרים אנושיים גם אם הושחתו ובחרו ברוע, ולעיתים הם גם מסוגלים להשתנות.